[{"text_idx": "#000003", "text": "Melanie Carmen Owen yw cyflwynydd newydd FfermioByw'r FreuddwydMae cyflwynydd newydd rhaglen deledu ffermio Cymraeg wedi dweud ei bod hi\u2019n \u201canhygoel o falch\u201d o fod yn rhan o\u2019r rhaglen ac yn falch nad oedd ei hethnigrwydd \u201cyn rhan o\u2019r sgwrs\u201d.Wrth i Melanie Carmen Owen gyhoeddi mai hi oedd wyneb newydd rhaglen Ffermio ar S4C fe bostiodd \u201cdraethawd emosiynol\u201d i\u2019r cyfryngau cymdeithasol yn dweud ei bod yn falch o gael ei dewis yn \u201cGymraes sy\u2019n frwd dros amaethyddiaeth\u201d.\u201cMae bod ar Ffermio yn dipyn o freuddwyd wedi\u2019i gwireddu,\u201d meddai Melanie. \u201cRwy\u2019n cael rhannu fy mewnwelediad i\u2019r byd y cefais fy magu ynddo a\u2019r gymuned rwy\u2019n teimlo mor falch o fod yn rhan ohoni.\u201cRwy\u2019n edrych ymlaen at sgwrsio a\u0302 llawer o ffermwyr ifanc a chael gwybod beth yw gwir deimlad y genhedlaeth nesaf am y dirwedd amaethyddol yng Nghymru. Mae gan ffermio yng Nghymru botensial ar gyfer dyfodol gwych, felly alla i ddim aros i gwrdd a\u0302\u2019r meddyliau ifanc hynny a fydd yn gyrru hynny yn ei flaen. \u201cRwy\u2019n bersonol yn teimlo\u2019n hynod ddiolchgar i S4C a Telesgop, nid yn unig am fy newis i, ond am beidio a\u0302 gwneud hyn am fy mod i\u2019n frown. Rwy'n rhygnu ymlaen am gynrychiolaeth drwy'r amser, oherwydd cefais fy magu heb weld fy hun yn cael fy adlewyrchu yn y cyfryngau Cymreig ac roedd hynny'n bendant yn effeithio ar sut roeddwn i'n edrych ar fy hun a fy hunaniaeth Gymreig.\u201cOnd mae\u2019n rhaid i\u2019r gynrychiolaeth fod yn ddilys. Nid yw S4C na Telesgop hyd yn oed wedi codi fy ethnigrwydd unwaith, oherwydd maent wedi cydnabod fy mod yn fwy na chyflwynydd hil-gymysg. Rwy\u2019n fenyw ifanc o deulu ffermio sydd ag angerdd am amaethyddiaeth a\u2019i dyfodol yng Nghymru.\u201cGobeithio y gallaf ddefnyddio\u2019r rhinweddau hynny i ddod a\u0302 lleisiau ffermwyr y dyfodol yng Nghymru i\u2019r amlwg.\u201d Y fagwraeth orau erioedWrth dyfu fyny yn ardal Aberystwyth, mae Melanie\u2019n cyfaddef, pryd bynnag nad oedd hi\u2019n ysgol, roedd hi allan ar y fferm. \u201cRoeddwn i\u2019n hoffi meddwl fy mod i\u2019n helpu, ond mewn gwirionedd dwi\u2019n credu roedd fy rhieni neu fy Nain a Dadcu yn rhoi jobs i fi i \u2018nghadw i\u2019n brysur. Rydw i mor ddiolchgar am hynny, achos mae fy magwraeth wledig wedi dysgu fi i weithio\u2019n galed.\u201cDydw i erioed wedi cwrdd a\u0302 phobl sy\u2019n gweithio mor galed a\u0302 phobl cefn gwlad. Dim amser gen ti i neud rhywbeth? Wel, well i ti godi awr yn gynt te!\u201d meddai. \u201cMae\u2019n ddoniol achos mae fy nghyd-bodledwyr Mali a Jalisa (Mel Mal Jal) o hyd mewn sioc pan rydw i\u2019n dweud wrthyn nhw gymaint rydw i wedi cyflawni yn y bore cyn iddyn nhw hyd yn oed codi. Ond dyna ymagwedd wledig i ti! \u201cPaid a\u0302 \u2018nghael i\u2019n rong, dydw i ddim yn dawnsio allan o\u2019r gwely am 5yb \u2013 mae angen tawelwch cyn fy nghoffi cyntaf. Ond mae gen i\u2019r gallu i weithio mor galed ag sy angen heb esgusodion \u2013 dyna ddylanwad bywyd gwledig.\u201d \u2018Mae llwyddiant rownd y gornel\u2019Fel unig blentyn, yn wahanol i beth mae pawb yn ei gredu, meddai, doedd bywyd ddim yn ddiflas. Roedd rhywbeth i\u2019w wneud o hyd. \u201cRoedd pethau i wneud ar y ffarm, roedd gen i\u2019r ceffylau i farchogaeth a gofalu amdanyn nhw. Roeddwn i\u2019n aelod o gangen leol y Pony Club felly wnaeth hynny roi grw\u0302p o ffrindiau ychwanegol i fi,\u201d meddai. \u201cMae jyst gymaint o brofiadau bythgofiadwy ac unigryw yn y byd amaethyddol. Pan roedd fy nghefndryd o\u2019r ddinas yn dod i aros gyda ni yn Aberystwyth, roeddwn i o hyd mor falch o\u2019r ardal ac yn enwedig o\u2019r ffarm. \u201cRoeddwn i\u2019n cael real \u2018main character moment\u2019 pan oedd y cefndryd yn dod ac roeddwn i\u2019n eu dangos nhw rownd y ffarm \u2013 roedd ymatebion nhw yn atgoffa fi o ba mor arbennig yw hi i gael byw yn y byd amaethyddol.\u201dAc wrth ddilyn ei breuddwydion at le mae hi heddiw? Mae gan Melanie gyngor da i bawb.\u201cByddwch yn barod i glywed \u2018na\u2019, neu \u2018dim reit nawr\u2019 drosodd a throsodd. Mae methiant yn rhan enfawr o lwyddo,\u201d meddai. \u201cOs wyt ti\u2019n methu neu glywed \u2018na\u2019, gofyn i dy hunan os oedd yna rywle base ti wedi gallu gwella, wedyn gweithia ar hynny a cheisio eto. \u201cDdarllenais i\u2019n rhywle bod Beyonce wedi colli yn y Grammy Awards 48 waith \u2013 serch hynny mae ganddi hi 26 Grammy sydd yn gwneud hi'r ddynes fwyaf llwyddiannus yn hanes y Grammys. \u201cDydy\u2019r 48 colled ddim yn tynnu\u2019r 26 buddugoliaeth i ffwrdd oddi wrthi hi! Maen nhw jyst yn rhan o\u2019r stori am sut ddaeth hi i lwyddo. \u201cDyna beth rydw i\u2019n cofio bob tro dydy pethau ddim yn mynd y ffordd basen i wedi eisiau. Cofiwch, mae\u2019r llwyddiant rownd y gornel!\u201d"}]